Frekt fisketyveri fra trailer på Gardermoen
Sjåføren fra Kristensen Transport hadde lastet laks i Herøy på Helgeland lørdag og kjørt til Gardermoen for å levere den, skriver Trønder-Avisa. Inne på terminalområdet forsvant hengeren med fisk i løpet av natten. – Han parkerte bilen og tok hviletiden på et annet område. Søndag morgen var «tralla» borte, sier daglig leder Oddbjørn Kristensen. Sosiale medier ble tatt i bruk for å finne igjen den dyrebare lasten, og sjåføren kjørte en tur i nærområdet for å lete – noe som også ga resultater. – «Trallen» ble funnet på vektplassen ved Jessheim, men hengeren som var fullastet med laks var tømt, sier Kristensen. Han har fått vite at fremgangsmåten ikke er ukjent, men sier han ikke hadde hørt om det før han selv ble et offer. Kristensen tror lasten, som han anslår er verdt mellom 500.000 og en million kroner, for lengst er ute av landet. Fisketyveriet er nå anmeldt til Romerike politidistrikt, som etterforsker saken. Politiet skal også ha sikret seg overvåkningsbilder fra det aktuelle området. Les også: Lastebileier (34) sporet opp frekke tyver på egen hånd
En tilhenger med laks for opptil en million kroner ble stjålet på Gardermoen mens sjåføren tok den pålagte hviletiden.